Da̱ a̱tsotson tat ka,
á̱kpa á̱niet ka ba̱ ku shya̱ da̱ ma̱nyii a̱gba̱ndang jok ka a̱ni,
ku nwuan ba̱ si̱ li nang kukwon a̱wak nyiung hwa bwat a̱ja.
Ba̱ si̱ lyen nang Yesu nnwuo kukwon a̱wak hu dundung ma̱ng mman ta̱m nggu na bah;
nang mman ta̱m nggu na ka̱n nkat ma̱nyin mba.
A̱wot a̱kukwon a̱wak á̱ghyang sii du neet Tiba̱riyat,
ba̱ si̱ ba̱ yong kpa̱mkpaan ma̱ng a̱vwuo ka nang Yesu ku ngwai A̱gwaza di̱ burodi nang á̱kpa á̱niet ka ku ya a̱ni.
Nang á̱kpa á̱niet ka ndi nang Yesu ma̱ng mman ta̱m nggu na nshya̱ a̱ja a̱ni bah;
ba̱ si̱ nwuo bachyuang kukwon a̱wak na.
Ba̱ si̱ byia̱k á̱ nat chat gu ma̱ a̱keang Ka̱fanahum.
Nang á̱kpa á̱niet ka ku nshya̱ Yesu da̱ ma̱nyii a̱gba̱ndang jok a̱nyiung ka a̱ni,
huhwa ba̱ nyia̱ ma̱ng a̱nggu,
“A̱tyu tyiet,
zang jen ja nang a bai a̱ji?”
Yesu si̱ nwuak mba shim nyia̱,
“N na ntak nyin a̱tsatsak a̱lyiat;
nyi chat nung,
mat nyi ku ya burodi wu nyi si̱ swa̱i;
da̱ nyia̱ nyi fi̱k nkyang a̱ga̱de nang n nyia̱ wa a̱ni bah.
“Nyi yok veang chat nkyayak na̱ na byian a̱ni bah.
Da̱ a̱kwonu a̱kya,
nyi nyia̱ ta̱m da̱nian kyayak hu na nwai byian a̱ni;
ma̱ng si̱ hu ku na nwuak nyin swuan sang sangba̱p ji a̱ni.
Huhwa yet kyayak nang Nggwon A̱tyubishyi ka na nwuak nyin a̱ni.
Mat Nggwon A̱tyubishyi kya nang A̱tyia̱ wu ka̱n shim nka ndyo.”
A̱jawa á̱kpa á̱niet ka si̱ nyia̱ ma̱ng Yesu a̱ni,
“Yihwa zi̱ na nyia̱,
zi̱ nnyia̱ ntangka̱i nta̱m nang A̱gwaza wu chat a̱ni?”
Yesu si̱ nwuak mba shim nyia̱,
“Ta̱m huni hwa nang A̱gwaza chat nyi nyia̱;
nyi nwuak fwuo da̱ a̱tyu nang gu ta̱m ndyo a̱ni.”
A̱jawa á̱niet ba si̱ nyia̱ ma̱ng Yesu a̱ni,
“Zang tangka̱i kyang a̱ga̱de hwa ku yet a̱lama nang a na nyia̱ nzi̱t ndyo zi̱ li,
zi̱ ka nnwuak fwuo da̱ nwan?
Yihwa a na nyia̱?
A̱yaatyia̱ a̱khwop nzi̱t ba ku ya kyayak nang á̱ ngyei ‘mana’ a̱ni,
mi̱ tswa a̱yit;
ma̱nang á̱ ku ndyuut a̱ni,
‘A̱gwaza ku nwuak ba kyayak neet tswazwa,
ba̱ si̱ ya.’ ”
A̱jawa Yesu si̱ nyia̱ ma̱ng a̱mba a̱ni,
“A̱tsatsak a̱lyiat wa za̱m,
n na hyia̱ ma̱ng a̱nyin,
Musa wa ku nwuak nyin kyayak hu,
ku neet Ma A̱gwaza tswazwa ka a̱ni bah.
A̱tyia̱ nung wu wa ma̱ a̱pyia̱ nggu;
nggu wa nwuat nyin a̱tsatsak kyayak a̱ neet tswazwa ka a̱ni.
Mat kyayak A̱gwaza hu ku neet tswazwa kya a̱ni;
huhwa nwuat á̱niet mi̱ swanta ba swuan ji.”
A̱jawa á̱niet ba si̱ nyia̱ ma̱ng Yesu a̱ni,
“A̱tyoli,
nwuat zi̱t tangka̱i kyayak huni nchi̱ri̱ng!”
Yesu si̱ nyia̱ ma̱ng a̱mba a̱ni,
“Nung gwa ngyet kyayak
nwuat swuan a̱hwa.
A̱tyu a̱ bai da̱ a̱vwuo nung a̱ni,
a̱ bu na mak fa̱k zong bah.
A̱tyu a̱ nwuak fwuo da̱ nung a̱ni,
a̱ bu si̱ mi̱n fa̱k mashyi bah.
“A̱wot ma̱nang n ka̱n hyia̱ ma̱ng a̱nyin a̱ni;
nyi li nung,
a̱mgba̱m ma̱ng a̱nia,
da̱ nyin nyi nwuak fwuo da̱ nung bah.
“A̱mgba̱m á̱niet ba nang A̱tyia̱ nung wu nwuak nung a̱ni,
ba̱ na bai da̱ a̱vwuo nung.
A̱wot a̱tyu a̱ bai da̱ a̱vwuo nung a̱ni,
n si̱ mi̱n dak gu bah,
ku ma̱ chunchwiit!
N chyok neet Ma A̱gwaza tswazwa,
n ka nyia̱ ta̱m a̱pyia̱ nung hwa bah.
Ta̱m a̱tyu a̱ ta̱m nung wa a̱ni;
huhwa nang n nyia̱.
“Ta̱m A̱tyu a̱ ta̱m nung a̱ni,
huhwa yet;
ki̱ di̱ a̱tyo nyiung gu di̱ bwuk mami á̱niet nang gu nwuak nung a̱ni.
A̱wot n ba̱ nta̱ngam mba ma̱ng swuan ma̱ á̱niet ba̱ ka̱n kwi a̱ni a̱tuk mam doot swanta ka.
“Mat ta̱m hu nang A̱tyia̱ nung wu chat a̱ni,
huhwa yet;
konyan wa li Nggwon nggu ka,
a̱ si̱ nwuak fwuo da̱ nka a̱ni,
a̱ na shya̱ ma̱ng swuan sang sangba̱p.
Nung meang,
n ma nta̱ngam nggu ma̱ng swuan ma̱ á̱niet ba̱ ka̱n kwi a̱ni a̱tuk mam doot swanta ka.”
Huhwa a̱cha̱chet A̱yahudawa ba si̱ ta̱bat ya fwuang ma̱ng Yesu,
mat nang gu nnyia̱,
“Nung gwa ngyet kyayak hu neet Ma A̱gwaza tswazwa ka a̱ni.”
Ba̱ si̱ nyia̱,
“A̱tyu wuni wa yet Yesu a̱ yet nggwon Isuu ka a̱ni baa?
Zi̱ lyen a̱tyia̱ nggu wu ma̱ng a̱yang byin nggu wu.
Ka̱ a̱nia wa,
yihwa mbyia̱ nang gu nyia̱ a̱ chyok a̱ neet Ma A̱gwaza tswazwa kya?”
Yesu si̱ nwuak ba shim nyia̱,
“Nyi yok ya fwuang tsi̱tsak nyin bah.
Á̱ mbyia̱ a̱tyu a̱ si̱ mi̱n bai da̱ a̱vwuo nung,
ka̱nang A̱tyia̱ nung wu a̱ ta̱m nung a̱ni,
khwat gu a̱ bai ndyo bah.
A̱wot nung mameang,
n na nta̱ngam gu ma̱ng swuan ma̱ á̱niet ba̱ ka̱n kwi a̱ni a̱tuk mam doot swanta ka.
“A̱ta̱m a̱kwonu A̱gwaza ma̱ a̱di̱di̱t ku lyuut nyia̱,
‘A̱mgba̱m á̱niet ba,
A̱gwaza wa na tyiet mbaa.’
Konyan wa fa̱k,
a̱wot a̱ si̱ myiam da̱ a̱vwuo A̱tyia̱ nung ka;
a̱tyu a̱wa na bai da̱ a̱vwuo nung.
(N fa á̱ mbyia̱ a̱yin a̱ ka̱n di A̱tyia̱ wu a̱ni bah;
ma̱ nggu wa a̱tyu a̱ neet da̱ a̱vwuo A̱gwaza ka a̱ni.
Nggu wa ma̱nyin gu ka̱n di A̱tyia̱ wu).
“A̱chuchuk wa za̱m n chat n tak ma̱ng nyin;
a̱tyu a̱ nwuak fwuo da̱ nung a̱ni,
a̱ byia̱ swuan sang sangba̱p.
A̱tsak a̱lyiat,
nung gwa ngyet kyayak ku nwuat swuan a̱ni.
A̱yaatyia̱ a̱khwop nyin ba ku ya ‘mana’ mi̱ ntswa a̱yit.
A̱mgba̱m ma̱ng a̱nia,
ba̱ si̱ kwi.
“A̱wot kyayak ku chyok a̱ neet Ma A̱gwaza tswazwa a̱ni;
konyan wa ya kyayak a̱hwa,
a̱ na khwu bah.
Nung gwa ngyet kyayak swuan ku chyok neet Ma A̱gwaza tswazwa ka a̱ni.
Konyan wa ya kyayak a̱hwa a̱ na shya̱ swuan sang sangba̱p.
Kyayak a̱hwa nang n na nwuak a̱nyuu a̱ni;
ku na yet nam vam nung hu hwa,
nang n na neap da̱nian a̱mgba̱m á̱niet mi̱ swanta ba,
ba̱ ka shya̱ swuan ji.”
A̱lyiat nani ku tyia̱ A̱yahudawa ma̱ a̱di̱di̱t si̱ fa̱k a̱lyia̱ ya.
Ba̱ si̱ ta̱bat ya fwuang ma̱ng á̱ghyang mba nyia̱,
“A̱tyu wuni na nyia̱ ni wa,
a̱ nnwuak nzi̱t nam vam gu hu,
zi̱ ya?”
Yesu si̱ nyia̱ ma̱ng a̱mba a̱ni,
“A̱chuchuk wa n na tak nyin;
ka̱ nyi ya nam vam Nggwon A̱tyubishyi,
a̱wot nyi si̱ swuo a̱sok nka na bah,
nyi si̱ mi̱n shya̱ swuan ji bah.
Konyan wa ya nam vam nung hu,
a̱wot a̱ si̱ swuo a̱sok nung na;
a̱ na shya̱ swuan sang sangba̱p.
A̱wot n na ta̱ngam gu ma̱ng swuan ma̱ á̱niet ba̱ ka̱n kwi a̱ni a̱tuk doot mam swanta ka.
“Nam vam nung hu yet a̱tsatsak kyayak wa.
A̱sok nung na mameang,
si̱ yet a̱tsatsak kyang swuo wa.
Konyan wa ya nam vam nung hu,
a̱ si̱ swuo a̱sok nung na;
a̱tyu a̱wa swan dundung ma̱ng a̱nung.
A̱wot nung mameang,
n shya̱ dundung ma̱ng a̱nggu.
Ma̱nang A̱tyia̱ wu a̱ yet a̱tyu nswuan wu nta̱m nung a̱ni;
ma a̱nia wa nang n swuan da̱nian A̱tyia̱ wu.
A̱wot ma a̱nia wa,
konyan wa kyiak nung nang kyayak gu a̱ni,
a̱ na swuan da̱nian nung.
“Nung gwa ngyet a̱tsatsak kyayak wu a̱ chyok a̱ neet Ma A̱gwaza tswazwa ka a̱ni.
Ku vwuon ma̱ng kyayak hu nang a̱yaatyia̱ a̱khwop nyin ba ku ya mi̱ tswa a̱yit ji.
A̱wot a̱mgba̱m ma̱ng ya kyayak a̱hwa,
ba̱ si̱ kwi.
A̱tyu a̱ ya kyayak nung hu a̱ni,
a̱ na shya̱ swuan sang sangba̱p.”
Yesu ku lyiat á̱lyiat nani di̱n jen nang gu ku ntyiet á̱niet ba mi̱ tutu a̱tung A̱yahudawa hu ma̱ a̱keang Ka̱fanahum a̱ni.
Nang mman nta̱m Yesu ma̱ a̱di̱di̱t nfa̱k tyiet gu hu a̱ni,
ba̱ si̱ nyia̱,
“Tyiet ang hu vwuo a̱khwu ba̱t!
A̱nyan wa na san huu?”
Ma̱nang Yesu ndyen nang mman ta̱m nggu na ngya fwuang mi̱ nfwuo mba na tazwa tyiet gu hu a̱ni.
Huhwa gu nyia̱ ma̱ng a̱mba,
“A̱lyiat nani byian nyin nfwuo a?
Ka̱ a̱nia wa,
yihwa nang nyi na dam ka̱ nyi li Nggwon A̱tyubishyi ka̱ bwuot a̱ naat a̱ nyeak da̱ a̱vwuo ka ka̱ ku nshya̱ gbangbang a̱ni?
A̱za̱za̱rak Ntswa wa nwuat swuan ji.
Chet vam a̱tyubishyi yet kyang bah.
Swáng A̱lyiat nang n dyiat ma̱ng a̱nyin a̱ni,
ji ja neet da̱ a̱vwuo A̱za̱za̱rak Ntswa ka.
A̱wot ji̱ si̱ nwuat swuan.
“A̱mgba̱m ma̱ng a̱nia,
á̱ghyang ma̱ nyin nwuak a̱chuchuk bah.”
Mat Yesu ku mi̱ ndyen á̱niet ba̱ na lak nwuak a̱chuchuk wu a̱ni,
ma̱ng a̱tyu a̱ na yet gu a̱bang a̱byin wu a̱ni.
A̱jawa Yesu si̱ bu nyia̱ ma̱ng a̱mba a̱ni,
“Huhwa mbyia̱ nang n hyia̱ ma̱ng a̱nyin;
á̱ mbyia̱ a̱tyu a̱ na bai da̱ a̱vwuo nung a̱ni bah;
ka̱nang A̱tyia̱ nung wu wa bai ma̱ng a̱nggu bah.”
Mat a̱nia wa á̱niet ma̱ a̱di̱di̱t ba̱ ku khwi Yesu a̱ni,
ba̱ si̱ bwuok lilyim.
Ba̱ si̱ lak khwi nggu hu.
Yesu si̱ lyip a̱yaata̱m swak ma̱ a̱feang gu ba,
“Nyin mameang,
nyi chat nyi nkat a?”
Bitut si̱ nwuak gu shim nyia̱,
“A̱tyoli,
da̱ a̱vwuo a̱nyan kya zi̱ na nnat?
Nwan wa byia̱ á̱lyiat na̱ nwuat swuan sang sangba̱p a̱ni.
A̱wot ma̱ninika,
zi̱ nwuak a̱chuchuk,
zi̱ si̱ lyen nang nwan wa ngyet A̱za̱za̱rak A̱tyu a̱ neet da̱ a̱vwuo A̱gwaza a̱ni!”
Yesu si̱ nyia̱ ma̱ng mman ta̱m nggu na a̱ni,
“N ku khai nyin swak ma̱ a̱feang.
A̱mgba̱m ma̱ng a̱nia,
a̱tyo nyiung ma̱ nyin yet A̱ta̱nyeang!”
Yesu ku lyiat a̱lyiat nani tazwa Yahuda,
a̱fai Siman Iska̱riyoti.
Mat Yahuda,
byi̱ri̱ng ma̱ng yet a̱tyo nyiung mami a̱ta̱m swak ma̱ a̱feang a̱bya nang Yesu ku khai a̱ni,
a̱ ku yet a̱bang a̱byin a̱ na bwuk ma̱ng Yesu a̱ni.